Zitationshinweis: 
Katrin Moeller und Andreas Müller: Transkription der Quellen: Nr. 13, Gudow, Margaretha, Urgicht Rostock 1576, in: Katrin Moeller / Andreas Müller / Anne Purschwitz: Rostocker Urgichten des 16. Jahrhunderts in Fällen von Zauberei und Hexerei. Digitale Methoden und Lehrkonzepte auf der Testbank (https://opendata.uni-halle.de/handle/1981185920/13873), herausgegeben vom Historischen Datenzentrum Sachsen-Anhalt, Halle 2019, DOI: http://dx.doi.org/10.25673/13777.

Urgicht Margretha Gudowen 1576
p. 148v
Mercurij 28 Martij A(nn)o (15)76 /
[13-01] 
Doſelbſt ſinde Margretha Gudowen 
hans Denckens hauſfrauwe vnd Anna 
Lünenborges Joſt Wulfes hauſfrau =
we, Auß der hechte vor das Gericht 
gebracht, vnd nach verleſung Zuge =
ſtandener volgender Bekendtnus 
vom leben Zum tode verteilt word(en) 
[13-02] 1. Margretha Gudowen Zum erſten bekandt, 
Das ſie von Badenßhag(e)n Auß dem Land 
Zu Pommern börtig Jr vatter hette 
gehießen Frantz Gudow vnd wer Ein 
Paurßman geweßen./ 
[13-03] 2. Bekandt, Das ſie diß Jar, Auf Blocks Berge 
geweſen, Jn S.(ankt) Wolperges nacht, 
vnd hette mitt Jrem Dufel Chimmek 
hinden Ahn getantzet, vnd do ſie 
gefallen hette der Tufel gelachet 
vnd geſagt, Nhun muſtu Sterben, 
Der Spileman hette gehießen Pölicke 
[13-04] 3. Bekandt, Das Er wer Zu Jr gekommen 
Alß ein ſwartz Bar vnd geſagt wiltu 
meine weſen, Drauf ſie Ja geſagt, ſchal 
Ich diene weßen, ſo magſtu mir nhemen 
p. 149r

vnd före my hin, Do hette Er ſie Jn der nacht 
Dahin geförth, vnd wer In einer ſtunde Dahin 
gekommen, wer wol ein ſtunde da ge =
weßen, hetten Auf Bencken geſeßen vnd 
gegeßen von dem Diſchke, ſo mit graße be =
ſtrawet, Die Graſenbrade, wer ſwartz 
gekochet geweßen mit peper, vnd hette 
ſwartz broth gegeßen, wer Suße geweſen, 
vnd hetten Roth Bier getruncken vth gle =
ſern, vnd die Kock hette Ruße gehießen, 
die die Koſt aufgetragen, vnd wer Roth 
gekleidet geweßen vnd hette ein ſwartz 
hoeth Aufgehabt, vnd nachdem ſie gegeßen, 
Do hette Er ſie wider wegken geföreth 
vnd vor Jrem Keller Dal geſetzet, Jr Man 
vnd Kind(er) hetten ſolchs nicht gewuſt. / 
[13-05] 4. Bekande, Das ſie den Dufel geſtupet vnd 
wer swartz geweſen Alß ein Hunth, 
Das hie Jr gelt brenge(n) ſolte, wer Jr 
Auf gehorſam geweſen, hie hette Jr Zu 
Dren malen gelt gebracht Zu Jeder 
Zeit 4 sch(illing) Sundeschk, Auch Zu Zeiten 
Zwee oder drej pfunde Grapenbrade 
vnd wen Ey geweinet ſo hette Er 
geſhrien Few, Few 
[13-06] 5. Bekandt wan ſie nichts gehabt, ſo hette 
ſie Ehn geſtupet, das Er ſolte hinfarn 
p. 149v

Jn ſeinem namen vnd edwas holen, 
vnd ſolchs wer geſcheen, Auf die Donner =
tag Abend, So hette ſie Auch mußen das 
nachts licht Anſticken Jn ßeinem namen 
Vnd wen Er edwas gebracht, ſo hette 
ſie Ehn gebadet, vnd bej dem few ge =
drogeth, vnd wer Alß dan geſtalt ge =
weßen Alß ein ſwartz hundicken, ſolchs 
hette ſie Zwemall gethan. / 
[13-07] 6. Bekandt, Das ſie Jrrlinck Zwe mall 
bej dem Dufel geſchlaffen Auf der Erden, 
vnd hette geleg(e)n Alß ein swartz hunth, 
wer kalt geweßen Alß ein Jß, hette 
Aber nichts mit Jr Zuethunde gehabt./ 
[13-08] 7. Bekandt, das ein weib Trina Grabow(en) 
genomt bej Wolgaſt börtig, welche vor 
3 Jaren vngefer Daſelbſt gebranth word(en) 
Jr Zeubern geleret, fur 19 Jaren, Dar =
fur ſie Jr geben mußen 3 Dÿ(nar) Jn Aller 
Dufel namen, Vnd dießes weibs Du =
fel hette gehießen Beeltzebub den diß 
weib hette Zu Jr geſagt, wilſtu gelt hab(en) 
ſo will Jch dir einen Zuweißen, Den ſolſtu 
Dir ergeben, Der ſoll dir wol waß 
ſchaffen, vnd hette Jr Drauf Zugeeigenet 
einen Dufel Chimmek genant 
p. 150r

vnd darbej geſagt, Sie ſolte Ehn Zue Ehren, 
Gottes worth beeden, vnd Zum Sacrament gehen, 
das Es die Lude nicht merkeden, Do wer des 
nachts der Dufel Zu Jr gekommen Jn geſtalt 
eines hundes furß Bedde, vnd geſagt wilſtu 
mene weßen, vnd nicht Gottes Kinde, 
Drauf ſie Ja geſagt, Der Dufel ferner geſagt, 
So will Jch dir gelt breng(e)n, Sie wid(er) geant =
worteth, waß ſol Jch damit thuen, Er wed(er) 
geſaget dar ſolſtu Dir von nehmen, hette ſie 
erſtlich geantworteth, ſo magſtu mir Ja ſo 
viele verſchaffen, das Jch gnug habe, 
Da hette Jr der Dufel Zum eßen ein witten 
gebracht, den hette Er dal gelegt, Drauf 
ſie geſaget, sol Jch nicht mehr haben, Er geant =
worteth, Ja Auf ein And(er) Zeit ſolſtu mer 
haben. / 
[13-09] 8. Bekandt, das daßelbig weib Jrem mittelſten 
Mhan Lorentz Leuetzsowen Zeuberej ge =
lert Zum horndorpe vnd Zu Jm geſagt, 
Er ſolte des Dufels Kinder weßen, vnd ſich 
Jhm ergeben, Das Er gelt vnd gueth 
krege, vnd hette Jm Zugeordnet Beeltze =
bub / 
[13-10] 9. Bekandt das Jr Man Jn einem Pole nicht 
with von Sandehag(e)n gebadet, vnd Dufels 
dreck, Den der Dufel deß orths dal geſcheten, 
daun geſmißen, Das die Koye Zum 
Sandehag(e)n wen ſie drang dunck wurd(en) 
p. 150v

vngehen ſolten, Simon Jord(en) Aber Zum 
Horndorpe wonend, ſo den paure Zum 
Sandhagen viend geweßen, hette ſie darzu 
gehalten, vnd Jr vnd Jrem Manne 
Jeden ein vierlingk Dafur gegeben, 
Sie Aber hette bej dem Zune geſtanden 
vnd Zugeſehen. / 
[13-11] 10. Bekandt, das ſie weg(e)n des Badens gegre =
pen vnd Zu wolgaſt Jnß gefencknus 
geſetzet worden damit Jr Man geſtorben, 
Sie aber wer auß der gefencknus geſteg(e)n 
Den ſie hette ein tew gemacht von der 
Decken vnd Laken Drauf ſie gelegen, 
vnd ſich damit hindal gelaßen, vnd 
wer heimlich Alſo dauon gekommen, 
[13-12] 11. Bekandt, das ſie der wullenweferſchen 
Angethan, mit Jrm eig(e)n waßer vnd 
fiſchk waßer daun ſie den Dufel geba =
det, Das ſie Jn Alle Jrn gelidn leid(e)n 
ſolte, den ſie ſolchen göeth gegoßen vmb 
seynes g Auf ein Donnertags Abend 
vor deß wullenwefers theur Jn Jre 
Der frauwen vnd Aller Dufel namen, 
Vrſache ſie hette Jr ein Katte Jn den Kel =
ler geſmeten, die ſie geſlag(e)n vnd Jr 
Zum Ohrn den nacht vber gepipet. /
p. 151r
[13-13] 12. Bekandt, Das ſie dieße frauwe wid(er)umb 
geböteth, den ſie hette ſie Auf einen Mitwochen 
Abend Auf den Meſchoy gebracht vnd Jr be =
folen, das ſie mueßen Jres Mans Rock 
vmbheng(e)n, Do hette ſie Alſo geſproch(e)n : Jch 
böthe daß, Ich weiß nicht weß, ſo lauter 
vnd klar, Alß Jh(e)s(us) Ch(ri)s(tus) warth geboren, 
von der reinen Junckefer Maria, So 
war ſol dir gehulffen werden, Vnd 
ferner hette ſie der frauwen ein plund(er) 
vor die Aug(e)n gebund(e)n, vnd wedder 
Inß Haus gebracht, vnd Jhn Jh(e)s(us) namen 
Zu redde gelegt, vnd Jnen verbotten 
Das ſie den Abend ſolten kein licht 
Anſticken, damit ſie den Dufel nicht 
ßehen ſolten, den ſie den Dufel miht 
gehalten, Das Er mußen die Kranckheit 
von der frauwen wenden Auf den 
nehſten. / 
[13-14] 13. Bekandt, Das ſie zu dem Dufel ge =
ſagt, des wullenwefers Junge 
hatt mir ſchalckheit gethan, Buſte Ehn 
ein wintzig Jn die Aug(e)n, Drauf 
der Dufel Ja geſagt, Do hetten der 
Junge ſtracks Jn die Aug(e)n gekreg(e)n 
Vrſache der Junge hette Jr waßer 
Auf das Leib gegoßen vnd vor ein 
Zeubererſche geſchulden. /
p. 151v
[13-15] 14. Bekandt, das des Jung(e)n Brud(er) ſie gedro =
wet Er wölte ſie bernen laßen, Do 
hette ſie den Jung(e)n widergeböteth, vnd 
geſagt : Harbrade ſchame Dÿ, Jh(e)s(us) 
Ch(ri)s(tus) die Jaget Dy, Jm namen des 
vaters vnd des Sons vnd des heilig(e)n 
Geiſtes Amen, hirbej hett(e) diß 
Weib vermeldet, das der Dufel 
Zu Jr geſagt, Sie ſolte Jn herbrade 
hießen den das wer ein Dufel. / 
[13-16] 15. Bekandt Das ſie Kasper dem Hummer =
man vergeben, den ſie hette genommen 
Drög(e)n-Slim vom Ahle, vnd von dem 
waßer dar ſie den Dufel Jngebadet 
vnd hettes Jn die Pothkanne daraus 
der Man getruncken, gethan, Jn Aller 
Dufel namen, Solchs wer geſcheen 
Jn Jrm eig(e)n Keller, vnd Alß ſie eß 
gedruncken, vnd darnach Er der Man 
gedruncken, hette ſie ſolchs darin 
gethan, Vrſache den Er hette Jr vmb 
zwen Jar holtz verkaufft Zu Be =
sseln, das hette Er Jnen nicht wollen 
volgen laßen itc.. /
p. 152r
[13-17] 16. Bekandt, das ſie Auf den Donnerſtag Abend 
den Dufel darzu gezwung(e)n, das Er mußen 
den Potter Jn der Snickmans Straßen 
die Potte vmbſtöß(e)n Jn den ofen, Auf 
das ſie Jnen nicht muchten Zu nutze kom =
men, vnd do ſie Jm gleich gehießen, 
Er ſolte nhur ein wintzig vmbstößen, 
So Er ſie gleichwol Alzumal vmbge =
ſtoßen, Vrſache das Jr die frauwe nicht 
wollen ein Poth geben, Drumb ſie ge =
beden, vnd nicht Jn Jrm Keller wollen 
wonen laßen. / 
[13-18] 17. Bekandt, das ſie den Dufel geſtaupet, 
das Jr derſelbig ſag(e)n mußen, wor 
der Wiſeſchen Säge wer mit den Verck 
do hette hie Jr geſagt, Sie wer noch 
Jm Leben, den ſie wer Jm holtze 
ſie Kiege ſie wol wider Darfur 
hette Jr die Wiſeſche ein broth gegeb(e)n. / 
[13-19] 18. Bekandt, das Jr einer geklaget, Er 
hette ein Kappe verloren, Do hette 
ſie den Dufel darzu geZwung(e)n, das 
Er ſich die Kappe nicht ſolte entkom =
men laßen, Sond(e)rn den Driff 
dahin holten, Das Er ſie nicht weg 
brächte, ſond(er)n das ſie wid(er) zue 
ſetho keme
p. 152v
[13-20] 19. Bekandt, wen ſie die vmbdererſchen vor =
dreue, So spreche ſie Also : hoſtu wol du 
Dufel vnd Dufelinne, Du ſchalt nicht 
mer Auernemen, Sond(ern) Ch(ri)s(tus) Jh(e)s(us), ſo 
wor Alß die gebaren Jſt von der hei =
lig(e)n Junckfer Maria, So war ſolſtu 
vns hie verlaß(e)n / 
[13-21] 20. Bekandt wen ſie einem Minſche edwas 
eingegeb(e)n, So wölte Jrs der Dufel 
nicht geſtaten, Das ſie Jnen wider 
helffen ſolte, wolteß Jr Auch nicht 
offenbarn wormit ſie ſolchs thuen 
kundte, Sond(er)n Er ſagette nhur, wo 
Du Jm wider helpeſt, So will Ich dÿr 
den halß entzwej brechen, wen ſie 
aber den Leuten göthe gegoßen, So 
muchte sie Jnen wol helffen, den 
es wer ſo with noch nicht, Jnß Laken 
gerißen, Alß mit den Druncken. / 
[13-22] 21. Bekandt, Das Jr Jungcke faſt drej 
Jar kranck geleg(e)n, vnd das Jr kunſte 
Ahn Jrem eig(e)n Kinde nicht wölten 
helffen Do hette dicke Trina dem 
ſelbig(e)n wollen Rath geben, vnd Jr be=

p. 153r

folen, ſie ſolte waßer holen Jn Gottes namen 
vnd leßen Negenderlej holtz vnd 9 ſteine von dem 
velde Jn taußen Dufel namen, vmd do ſie die 
hilſen steine Jnß warme waßer, so vber den 
feur gehenget geworffen, hetten dießelbig(e)n 
geZiſßet, vnd das Kinde hette ſie aber Jn 
den frathem gehalten, vnd geſagt, ſo we =
nig ſein Alß Zißede, ſo wenig vnderede =
ſche keme von Jm, Jrm Kinde Aber wer 
damit nicht gehulffen, Diß weib hette men =
ig(e)n betrog(e)n. /